SL Uradni list Evropske unije L 113/12

IZVEDBENI SKLEP KOMISIJE

z dne 23. aprila 2012

o začasnem odstopanju od pravil o poreklu iz Priloge II k Uredbi Sveta (ES) št. 1528/2007 zaradi upoštevanja posebnih razmer v Svaziju v zvezi z breskvami, hruškami in ananasom

(notificirano pod dokumentarno številko C(2012) 2511)

(2012/213/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1528/2007 z dne 20. decembra 2007 o uporabi ureditev za blago s poreklom iz nekaterih držav iz skupine afriških, karibskih in pacifiških držav (AKP), določenih v sporazumih, ki vzpostavljajo ali vodijo k vzpostavitvi sporazumov o gospodarskem partnerstvu (1), in zlasti člena 36(4) Priloge II k Uredbi,

ob upoštevanju naslednjega:

(1) V skladu s členom 36 Priloge II k Uredbi (ES) št. 1528/2007 je Svazi 27. oktobra 2011 zahteval odstopanje od pravil o poreklu iz navedene priloge za leto 2012. Svazi je 11. januarja 2012 predložil dodatne informacije v zvezi z zahtevkom. Zahtevek obsega skupno količino 800 ton breskev in/ali hrušk v sadnem želeju z oznako KN ex 2007 99 97 ter mešanice breskev in/ali hrušk in/ali ananasa v sadnem soku z oznako KN ex 2008 97 98.

(2) V skladu z informacijami, ki jih je posredoval Svazi, ta ne more izpolniti pravil o kumulaciji porekla iz člena 6 Priloge II k Uredbi (ES) št 1528/2007. Ker Svazi ne proizvaja breskev in hrušk, za proizvodnjo pridobiva narezane breskve brez porekla v soku, ki ne vsebuje dodanega sladkorja z oznakami KN ex 2008 70 92 in 2008 70 98, in narezane hruške v soku, ki ne vsebuje dodanega sladkorja z oznako KN ex 2008 40 90, iz sosednje Južne Afrike. Vendar so v skladu s členom 6(7) Priloge II k Uredbi (ES) št. 1528/2007 končni proizvodi izključeni iz kumulacije z Južno Afriko. Zato je začasno odstopanje treba odobriti. Da bi Svazi lahko izkoristil celotno odobreno količino, velja začasno odstopanje za nazaj od 1. januarja 2012.

(3) Začasno odstopanje od pravil o poreklu iz Priloge II k Uredbi (ES) št. 1528/2007 ne bi povzročilo resne škode obstoječi industriji Unije, če se upoštevajo nekateri pogoji v zvezi s količinami, nadzorom in trajanjem.

(4) Zato je odobritev začasnega odstopanja iz člena 36(1)(b) Priloge II k Uredbi (ES) št. 1528/2007 upravičena.

(5) Skladno s tem se Svaziju odobri odstopanje za 800 ton breskev in/ali hrušk v sadnem želeju z oznako KN ex 2007 99 97 in mešanice breskev in/ali hrušk in/ali ananasa v sadnem soku z oznako KN ex 2008 97 98 za obdobje enega leta.

(6) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (2) določa pravila v zvezi z upravljanjem tarifnih kvot. Za zagotovitev učinkovitega upravljanja, ki ga v tesnem sodelovanju izvajajo organi Svazija, carinski organi držav članic in Komisija, se morajo navedena pravila uporabljati za količine, uvožene v skladu z odstopanjem, odobrenim s tem sklepom.

(7) Za zagotovitev učinkovitega spremljanja izvajanja odstopanja morajo organi Svazija Komisiji redno sporočati podrobne podatke o izdanih potrdilih o gibanju blaga EUR.1.

(8) Ukrepi, predvideni s tem sklepom, so v skladu z mnenjem Odbora za carinski zakonik –

SPREJELA NASLEDNJI SKLEP:

Člen 1

Z odstopanjem od Priloge II k Uredbi (ES) št. 1528/2007 in v skladu s členom 36(1)(b) navedene priloge za breskve in/ali hruške v sadnem želeju z oznako KN ex 2007 99 97 ter mešanice breskev in/ali hrušk in/ali ananasa v sadnem soku z oznako KN ex 2008 97 98, pri čemer so za njihovo proizvodnjo uporabljene narezane breskve brez porekla v soku, ki ne vsebuje dodanega sladkorja z oznakama KN ex 2008 70 92 in ex 2008 70 98, in narezane hruške v soku, ki ne vsebuje dodanega sladkorja z oznako KN ex 2008 40 90, v skladu s pogoji iz členov od 2 do 5 tega sklepa velja, da so po poreklu iz Svazija.

Člen 2

Odstopanje iz člena 1 se uporablja za proizvode in količine iz Svazija, navedene v Prilogi, ki so prijavljeni za sprostitev v prosti promet v Uniji med 1. januarjem 2012 in 31. decembrom 2012.

Člen 3

Količine iz Priloge k temu sklepu se upravljajo v skladu s členi 308a, 308b in 308c Uredbe (EGS) št. 2454/93.

Člen 4

Carinski organi Svazija sprejmejo potrebne ukrepe za izvajanje količinskih pregledov v zvezi z izvozom proizvodov iz člena 1.

Vsa potrdila o gibanju blaga EUR.1, ki jih izdajo za proizvode, navedene v členu 1, vsebujejo sklic na ta sklep.

Pristojni organi Svazija Komisiji do konca meseca, ki sledi vsakemu četrtletju, pošljejo četrtletno izjavo o količinah, za katere so bila v skladu s tem sklepom izdana potrdila o gibanju blaga EUR. 1, in serijske številke navedenih potrdil.

Člen 5

Polje 7 potrdil o gibanju blaga EUR.1, izdanih na podlagi tega sklepa, vsebuje naslednjo navedbo:

„Derogation – Implementing Decision 2012/213/EU“.

Člen 6

Ta sklep se uporablja od 1. januarja 2012 do 31. decembra 2012.

Člen 7

Ta sklep je naslovljen na države članice.

V Bruslju, 23. aprila 2012 Za Komisijo Algirdas ŠEMETA Član Komisije

(1) UL L 348, 31.12.2007, str. 1.

(2) UL L 253, 11.10.1993, str. 1.